CELEX: 32017D2334
Language: lv
Date: 2017-12-14 00:00:00
Title: Komisijas Īstenošanas lēmums (ES) 2017/2334 (2017. gada 14. decembris), ar ko pagarina termiņu, līdz kuram kreozots apstiprināts lietošanai 8. produkta veida biocīdos (Dokuments attiecas uz EEZ. )

15.12.2017   
            
            
               LV
            
            
               Eiropas Savienības Oficiālais Vēstnesis
            
            
               L 333/64
            
         KOMISIJAS ĪSTENOŠANAS LĒMUMS (ES) 2017/2334
   (2017. gada 14. decembris),
   ar ko pagarina termiņu, līdz kuram kreozots apstiprināts lietošanai 8. produkta veida biocīdos
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 14. panta 5. punktu,
   apspriedusies ar Biocīdu pastāvīgo komiteju,
   tā kā:
   
               (1)
            
            
               Aktīvā viela kreozots ir iekļauta Eiropas Parlamenta un Padomes Direktīvas 98/8/EK (2) I pielikumā lietošanai 8. produkta veida biocīdos, un tāpēc atbilstīgi Regulas (ES) Nr. 528/2012 86. pantam tā ar minētās direktīvas I pielikumā noteiktajām specifikācijām un nosacījumiem tiek uzskatīta par apstiprinātu saskaņā ar minēto regulu.
            
         
               (2)
            
            
               Kreozota apstiprinājuma termiņš beidzas 2018. gada 30. aprīlī. 2016. gada 27. oktobrī saskaņā ar Regulas (ES) Nr. 528/2012 13. panta 1. punktu tika iesniegts šīs aktīvās vielas apstiprinājuma atjaunošanas pieteikums.
            
         
               (3)
            
            
               Apvienotā Karaliste kā kompetentā novērtētājiestāde 2017. gada 14. jūlijā informēja Komisijas dienestus, ka būs vajadzīga pilnīga novērtēšana. Pilnīgai novērtēšanai atbilstīgi Regulas (ES) Nr. 528/2012 14. panta 2. punktam ir dots 365 dienu termiņš. Novērtēšanas laikā kompetentā novērtētājiestāde var vajadzības gadījumā saskaņā ar minētās regulas 8. panta 2. punktu lūgt pieteikuma iesniedzēju sniegt novērtējuma veikšanai pietiekamus datus. Šādā gadījumā 365 dienu termiņu pārtrauc uz laiku, kas kopumā nedrīkst pārsniegt 180 dienas, ja vien to neattaisno pieprasīto datu veids vai ārkārtas apstākļi.
            
         
               (4)
            
            
               Saskaņā ar minētās regulas 14. panta 3. punktu 270 dienās pēc kompetentās novērtētājiestādes ieteikuma saņemšanas Eiropas Ķimikāliju aģentūrai (“Aģentūrai”) ir jāsagatavo un Komisijai jāiesniedz atzinums par aktīvās vielas apstiprinājuma atjaunošanu.
            
         
               (5)
            
            
               Turklāt kreozots ir klasificēts par 1.B kategorijas kancerogēnu vielu un atbilst noturīgas, bioakumulatīvas un toksiskas (PBT) vai ļoti noturīgas un ļoti bioakumulatīvas vielas (vPvB) (PBT vai vPvB) kritērijiem atbilstoši Eiropas Parlamenta un Padomes Regulas (EK) Nr. 1907/2006 (3) XIII pielikumam, tāpēc tas atbilst Regulas (ES) Nr. 528/2012 5. panta 1. punkta a) un e) apakšpunktā norādītajiem izslēgšanas kritērijiem. Tāpēc būs vajadzīga papildu pārbaude, lai noteiktu, vai ir izpildījies vismaz viens no minētās regulas 5. panta 2. punkta pirmās daļas nosacījumiem un vai kreozota apstiprinājumu tāpēc var atjaunot.
            
         
               (6)
            
            
               Līdz ar to tādu iemeslu dēļ, kas ir ārpus pieteikuma iesniedzēja kontroles, kreozota apstiprinājuma termiņš var beigties, pirms tiek pieņemts lēmums par tā atjaunošanu. Tāpēc kreozota apstiprinājuma termiņu ir lietderīgi pagarināt uz laiku, kas ir pietiekams pieteikuma izskatīšanai. Ņemot vērā laika periodus, kas atvēlēti kompetentajai novērtētājiestādei novērtējuma veikšanai un Aģentūrai – atzinuma iesniegšanai, un laiku, kas nepieciešams, lai izlemtu, vai ir izpildījies vismaz viens minētās regulas 5. panta 2. punkta pirmās daļas nosacījums un vai kreozota apstiprinājumu tāpēc var atjaunot, kreozota apstiprinājuma termiņu ir lietderīgi pagarināt līdz 2020. gada 31. oktobrim.
            
         
               (7)
            
            
               Izņemot apstiprinājuma beigu datumu, kreozotam vajadzētu joprojām būt apstiprinātam ar Direktīvas 98/8/EK I pielikumā noteiktajām specifikācijām un nosacījumiem,
            
         IR PIEŅĒMUSI ŠO LĒMUMU.
   1. pants
   Termiņu, līdz kuram kreozots ir apstiprināts lietošanai 8. produkta veida biocīdos, pagarina līdz 2020. gada 31. oktobrim.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2017. gada 14. decembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 167, 27.6.2012., 1. lpp.
   
   
      (2)  Eiropas Parlamenta un Padomes 1998. gada 16. februāra Direktīva 98/8/EK par biocīdo produktu laišanu tirgū (OV L 123, 24.4.1998., 1. lpp.).
   
      (3)  Eiropas Parlamenta un Padomes 2006. gada 18. decembra Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).